নামেই ‘নো পার্কিং জোন’। অথচ, রাস্তা জুড়ে সার দিয়ে দাঁড়িয়ে থাকে গাড়ি! কোথাও কোথাও সেগুলির থেকে ‘পার্কিং-ফি’ও নেওয়া হয়! কিন্তু সেই টাকা যে কোথায় যায়, তা জানেন না কেউই! 
গোলপার্ক, সার্দার্ন অ্যাভিনিউ, যোধপুর পার্ক এলাকার বাসিন্দাদের একাংশের অভিযোগ, সব জানা সত্ত্বেও পুলিশ কোনও ব্যবস্থাই নেয় না।
গোলপার্কের কেয়াতলার বাসিন্দা কিশোররঞ্জন সরকার বলেন, ‘‘এই এলাকাগুলি ‘নো পার্কিং জোন’। কিন্তু প্রতিদিনই রাস্তা জুড়ে গাড়ি দাঁড়িয়ে থাকে। ভোগান্তি পোহাতে হয় আমাদেরই।’’ তাঁর কথায়, ‘‘এই এলাকার বাসিন্দাদের অধিকাংশেরই নিজস্ব গাড়ি রাখার জায়গা রয়েছে। কিন্তু এখানকার বিভিন্ন বেসরকারি সংস্থার দফতরে যাঁরা আসেন, তাঁদের অনেকেই রাস্তায় গাড়ি রাখেন।’’
দিনের ব্যস্ত সময়ে যোধপুর পার্কের একটি রাস্তার অর্ধেক জুড়ে সার দিয়ে দাঁড়িয়ে গাড়ি! তার মধ্যে একটি গাড়ির চালক, বেহালার বাসিন্দা অরূপ মিত্র বলছেন, ‘‘গাড়ির মালিকের অফিস এখানেই। দিনে অন্তত দু’বার তিনি অফিস থেকে গাড়ি নিয়ে বেরোন।’’ অরূপের কথায়, ‘‘সাধারণত পুলিশ-প্রশাসন কিছু করে না। তবে রাস্তায় খুব যানজট হলে দু’-একবার জরিমানা করেছে।’’ 
একই ছবি দেখা গিয়েছে গোলপার্ক, সার্দার্ন অ্যাভিনিউয়ের বিস্তীর্ণ অংশেও। অভিযোগ, এখানে গাড়ি রাখতে গেলে স্থানীয় কয়েকজন যুবককে ঘন্টাপিছু টাকা দিতে হয়। কিন্তু টাকার বিনিময়ে কোনও বৈধ স্লিপ দেন না তাঁরা।
কলকাতা পুরসভার ৯৩ নম্বর ওয়ার্ডের কাউন্সিলর রতন দে বলেন, ‘‘পার্কিং সংক্রান্ত সমস্যা আছে। অনেক রেসিডেন্সিয়াল বাড়ির মালিক তাঁদের বাড়ি কোনও অফিসকে ভাড়া দিয়েছেন। সেই অফিসের লোকজন গাড়ি রাখেন। অনেক সময় ট্যাক্সি দাঁড়িয়ে থাকে। পুরসভা চেষ্টা করছে সমস্যা সমাধানের।’’